湘妃列女操
唐·鲍溶

有虞夫人哭虞后，淑女何事又伤离，竹上泪迹生不尽。寄哀云和五十丝，云和终奏钧天曲。乍听宝琴遥嗣续，三湘测测流急绿。秋夜露寒蜀帝飞，枫林月斜楚臣宿。更疑川宫日黄昏，闇携女手殷勤言。环佩玲珑有无间，终疑既远双悄悄。苍梧旧云岂难召，老猿心寒不可啸。目眄眄兮意蹉跎，魂腾腾兮惊秋波。曲一尽兮忆再奏，众弦不声且如何。